

LĒMUMS

Ādažos, Ādažu novadā

2025. gada 28. augustā **Nr.** **358**

**Par projekta pieteikuma “Bioloģiskās daudzveidības saglabāšana un antropogēnās slodzes mazināšana *Natura 2000* teritorijās Ādažu novadā” sagatavošanu**

Ministru kabineta 2025. gada 18. februāra noteikumi Nr. 107 “Eiropas Savienības kohēzijas politikas programmas 2021.–2027. gadam 2.2.3. specifiskā atbalsta mērķa "Uzlabot dabas aizsardzību un bioloģisko daudzveidību, "zaļo" infrastruktūru, it īpaši pilsētvidē, un samazināt piesārņojumu" 2.2.3.3. pasākuma "Pasākumi bioloģiskās daudzveidības veicināšanai un saglabāšanai" projektu iesniegumu trešās un ceturtās atlases kārtas īstenošanas noteikumi” (turpmāk - Noteikumi) nosaka kārtību tādu projektu stenošanai, kas uzlabo dabas aizsardzību un bioloģisko daudzveidību Eiropas Savienības nozīmes sugām un biotopiem, īstenojot aizsardzības un apsaimniekošanas pasākumus *Natura 2000* teritorijās atbilstoši spēkā esošiem dabas, sugu vai biotopu aizsardzības plāniem.

Projektu atlases mērķteritorijas un īstenošanas vietas ir *Natura 2000* teritoriju tīklā iekļautās īpaši aizsargājamās un piegulošas dabas teritorijas, kur ir spēkā esošs dabas aizsardzības plāns un var veikt Eiropas Savienības nozīmes sugu un biotopu aizsardzības darbības atbilstoši dabas parka “Piejūra” dabas aizsardzības plānam (2020–2032) . Projektu atlases mērķa grupa ir arī pašvaldības, kas paredz veikt sugu vai biotopu aizsardzības stāvokļa uzlabošanu vai antropogēnās slodzes mazināšanu.

Ādažu novada pašvaldības administratīvajā teritorijā atrodas *Natura 2000* teritorija.

Projektu iesniegumu iesniegšanas termiņš ir 2025. gada 30. septembris. Projekts jāīsteno līdz 2029. gada 31. decembrim.

Projekta iesniegšana iespējama, ja tiek Projekta ietvaros paredzēts sasniegt rezultāta rādītāju - vismaz 100 hektāri bioloģiski labvēlīgi ietekmētas teritorijas, kur tiek veikti pasākumi biotopu un sugu dzīvotņu aizsardzībai, vai tiek mazināta antropogēnā slodze. Platības aprēķins veikts balstoties uz Dabas aizsardzības pārvaldes apstiprināto metodiku, piemērojot noteiktus ietekmes rādiusus vai koeficientus atkarībā no aktivitātes veida.

Projekta iecere tieši balstās uz spēkā esošo dabas parka “Piejūra” dabas aizsardzības plānu (2020–2032), kur noteikti konkrēti uzdevumi, tostarp biotopu atjaunošana, piekrastes un ūdenstilpju apsaimniekošana, invazīvo sugu ierobežošana, kā arī apēnojuma mazināšana un sabalansēta rekreācijas slodzes vadība.

Ādažu novada pašvaldība Projekta ietvaros paredz īstenot pasākumus, lai aptuveni 199 ha platībā labvēlīgi ietekmētu 5 vietas novada ciemu teritorijās Kalngalē, Garciemā, Gaujā, Carnikavā un Lilastē. Aktivitātes ir saskaņotas ar dabas parka “Piejūra” dabas aizsardzības plānu, atbilst Noteikumu nosacījumiem un paredz šādas darbības:

1. Kalngalē izveidot gājēju takas ar grants segumu (920 m) un veikt velo novietnes izbūvi, lai novirzītu apmeklētāju plūsmu no jutīgajām piekrastes zonām, informācijas stends;
2. Garciemā atjaunot gājēju tiltiņu (15 m), koka skatu platformu un īstenot smilšu erozijas mazināšanas pasākumu - zaru pinuma ierīkošanu krasta nostiprināšanai (100 m);
3. Gaujā labiekārtot telšu un ugunskura vietu, kā arī atjaunot Skautu ielas grants segumu ar dubultās virsmas klājumu (2 km), nodrošinot kontrolētu piekļuvi biotopu teritorijām;
4. Carnikavā izbūvēt koka laipu no Jūras ielas stāvlaukuma jūras virzienā (750 m), informācijas stends;
5. Lilastē atjaunot koka laipu pludmalē (60 m);
6. Ādažu novada kāpu teritorijās (tostarp Lilastē (pie Garezeriem) veikt biotopu apsaimniekošanas pasākumus saskaņā ar dabas parka “Piejūra” dabas aizsardzības plāna prioritātēm un ietverot krasta apēnojuma mazināšanu un invazīvo augu sugu ravēšanu.

Projekta pieteikuma sagatavošanas gaitā tika precizētas pašvaldības aktivitātes, ņemot vērā dabas parka “Piejūra” Dabas aizsardzības plāna (turpmāk - DAP) augstas prioritātes darbības:

1. B.2.4.5. Dienvidu Garezerā – ezera A daļas Z piekrastē iekritušas vecas priedes kritalas izvākšana (koord. 518341/6335770);
2. B.2.4.6. Vidējā Garezerā - zem ceļa uzbēruma esošās pārāk mazās caurtekas nomaiņa uz atbilstoša lieluma caurteku grāvī starp Vidējo Garezeru un Dienvidu Garezeru;
3. B.2.4.7. Ziemeļu Garezerā - ezera caurteces atjaunošana, likvidējot aizbērumu starp Ziemeļu Garezera abām daļām.

Lai nodrošinātu Projekta rezultatīvos rādītājus labvēlīgi ietekmētai platībai biotopu apsaimniekošanā, SIA “Rīgas meži” izteica pašvaldībai priekšlikumu līdzdarboties Projektā kā sadarbības partnerim, nodrošinot rezultatīvā rādītāja sasniegšanu 145.53 ha platībā un veicot šādas aktivitātes:

1. B.2.2. Biotopa 2130 “Ar lakstaugiem klāta pelēkā kāpa” kvalitātes uzlabošana, koku un krūmu izciršana un ciršanas atlieku izvākšana (0,999 ha);
2. B.2.1.Biotopa 2180 “Mežaina piejūras kāpa” kvalitātes uzlabošana, veicot kontrolētu dedzināšanu (6,511 ha);
3. B.2.1. Biotopa 2180 “Mežaina piejūras kāpa” kvalitātes uzlabošana, veicot dabisko struktūras elementu palielināšanu mežaudzē (12,377 ha);
4. B.2.1. Biotopa 2180 “Mežaina piejūras kāpa” kvalitātes uzlabošana, veicot stādīto mežaudžu struktūras dabiskošanu (69,397 ha);
5. B.2.7. Svešzemju augu sugu izplatības ierobežošana atbilstoši aprakstam DAP un Projekta rekomendācijām Dabas skaitīšana anketās (56,247 ha).

Vēl pirms SIA “Rīgas meži” sadarbības piedāvājuma saņemšanas, Ādažu novada pašvaldības dome 2025. gada 24. jūlijā pieņēma lēmumu Nr.308 “Par projekta pieteikuma “Bioloģiskās daudzveidības saglabāšana un antropogēnās slodzes mazināšana *Natura 2000* teritorijās Ādažu novadā” sagatavošanu”, paredzot plānotās kopējās izmaksas aplēses  823 300.00 *euro* (ar PVN) apmērā (t.sk., 699 805.00 *euro* - Eiropas Reģionālās attīstības fonda (ERAF) finansējums, un 123 495.00 *euro* - pašvaldības līdzfinansējums, ievērojot finansējuma proporciju 85 % ERAF un 15 % pašvaldība).

Ņemot vērā SIA “Rīgas meži” sadarbības piedāvājuma, mainās Projekta kopējās izmaksas (no sākotnēji 823 300.00 *euro* uz 1 455 500.00 *euro* (ar PVN), no kurām 1 237 174.99 *euro* ir ERAF finansējums (85 %), un sadarbības partneru līdzfinansējums 218 325.00 *euro* (15 %), t.sk.:

1. Ādažu novada pašvaldībai piekritīgi 845 481.30 *euro* (ar PVN (t.sk., 718 659.10 *euro* (ERAF 85 %) un pašvaldības līdzfinansējums 126 822.20 *euro* (15 %);
2. SIA “Rīgas meži” piekritīgi 610 018.70 *euro* (ar PVN (t.sk., no 518 515.89 *euro* (ERAF 85 %) un SIA līdzfinansējums 91 502.80 *euro* (15 %).

Projekta ietvaros tiks nodrošināta cieša sadarbība starp pašvaldību, Dabas aizsardzības pārvaldi, VSIA “Latvijas Valsts meži”, VAS “Latvijas dzelzceļš” un SIA “Rīgas meži”.

Projekta iecere atbilst Ādažu novada pašvaldības attīstības programmas (2021–2027) vidējā termiņa 4. rīcības virzienam “Vide un dabas resursi”, kurā uzsvērta nepieciešamība nodrošināt bioloģiskās daudzveidības saglabāšanu un ilgtspējīgu dabas teritoriju pārvaldību. Projekts ir cieši saistīts ar rīcības virziena uzdevumiem, kas paredz dabai draudzīgas infrastruktūras izveidi, apmeklētāju plūsmas pārvaldību un vides izglītības veicināšanu.

Pamatojoties uz Pašvaldību likuma 4. panta pirmās daļas 2., 3. un 20. punktu, pašvaldības Projektu uzraudzības komisijas 22.07.2025. atzinumu, kā arī domes Finanšu komitejas 16.07.2025. un 20.08.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības projekta “Bioloģiskās daudzveidības saglabāšana un antropogēnās slodzes mazināšana *Natura 2000* teritorijās Ādažu novadā” pieteikuma sagatavošanu un iesniegšanu projektu atlasei pasākuma “2.2.3.3. Bioloģiskās daudzveidības veicināšana un saglabāšana” ceturtās atlases kārtas ietvaros.
2. Noteikt, ka Ādažu novada pašvaldība ir 1. punktā noteiktā projekta vadošais partneris, kas sagatavo, iesniedz un īsteno projektu, nodrošina saziņu ar CFLA un uzņemas pilnu atbildību par projekta kopējo īstenošanu atbilstoši projektam piekritīgiem ārējiem normatīvajiem aktiem un līgumiem.
3. Piekrist, ka SIA “Rīgas meži” ir 1. punktā noteiktā projekta sadarbības partneris, kas īsteno biotopu apsaimniekošanas aktivitātes savā valdījumā esošajās teritorijās, nodrošinot projekta kvalitātes kritēriju izpildi labvēlīgi ietekmētā 145,53 ha platībā.
4. Apstiprināt, ka 1. punktā noteiktā projekta kopējās izmaksas ir 1 455 500.00 *euro*, ar PVN t.sk., 1 237 174.99 *euro* ir ERAF finansējums (85 %) un 218 325.00 *euro* ir sadarbības partneru līdzfinansējums (15 %), tai skaitā:
   1. Ādažu novada pašvaldībai piekritīgs finansējums 845 481,30 *euro* (t.sk., 718 659,10 *euro* ERAF līdzekļi (85 %) un 126 822,20 *euro* pašvaldības budžeta līdzekļi (15 %);
   2. SIA “Rīgas meži” piekritīgs finansējums 610 018,70 *euro* (t.sk., 518 515,90 *euro* ERAF līdzekļi(85 %) un SIA budžeta līdzekļi 91 502,80 *euro* (15 %).
5. Projekta pieteikuma atbalstīšanas gadījumā:
   1. pilnvarot pašvaldības domes priekšsēdētāju:
      1. noslēgt līgumu ar Centrālo finanšu un līgumu aģentūru par projekta īstenošanu un ERAF finansējuma saņemšanu;
      2. noslēgt sadarbības līgumu ar SIA “Rīgas meži”;
   2. noteikt Centrālās pārvaldes Attīstības un projektu nodaļu par atbildīgo struktūrvienību projekta ieviešanas, uzraudzības un atskaišu sagatavošanai pašvaldībā;
   3. noteikt, ka ERAF un cits piekritīgs finansējums projekta izpildei tiek ieskaitīts Ādažu novada pašvaldības norēķinu kontā kā projekta vadošajam partnerim, kas atbilstoši 5.1.2. apakšpunktā noteiktajam sadarbības līgumam nodrošinās finansējuma pārskaitīšanu SIA “Rīgas meži” par attiecināmajām izmaksām, pamatojoties uz avansa pieprasījumu, apstiprinātām atskaitēm un e-rēķiniem;
   4. Attīstības un projektu nodaļai iekļaut projekta īstenošanai nepieciešamo pašvaldības finansējumu 218 325.00 *euro* apmērā nodaļas 2026. gada budžeta projekta tāmē.
6. Attīstības un projektu nodaļai:
   1. līdz 2025. gada 30. septembrim nodrošināt projekta pieteikuma sagatavošanu un iesniegšanu CFLA, izmantojot elektronisko pieteikšanās sistēmu (EPS);
   2. sagatavot 5.1.2. apakšpunktā noteiktā sadarbības līguma projektu, nosakot pušu tiesības un pienākumus, finanšu plūsmas mehānismu, kā arī atbildību par projekta aktivitāšu un rādītāju izpildi.
7. Atcelt Ādažu novada pašvaldības domes 2025. gada 24. jūlija lēmumu Nr.308 “Par projekta pieteikuma “Bioloģiskās daudzveidības saglabāšana un antropogēnās slodzes mazināšana *Natura 2000* teritorijās Ādažu novadā” sagatavošanu”.
8. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU